தீவுகள் – தோற்றமும் வகையும்

தீவு என்றாலே நம் அனைவரின் கற்பனையில் உதிப்பது, கடல் சூழ்ந்த நிலப்பரப்பும் அதில் விளையும் இளநீரும்தான்.  பொதுவாக நீரால் சூழப்பட்டு தனிமைப்படுத்தப்பட்ட நிலப்பரப்பும் அதன் தனித்துவமான சுற்றுச்சூழலும் சேர்ந்தே ‘தீவு‘ என அறியப்படுகிறது. தீவுகள் பெருநிலப்பரப்பிற்கு அருகிலோ தொலை தூரத்திலோ அமையப் பெற்றிருக்கலாம்.  ஆதிமனிதன் கடல் அலைகளின் ஆரவாரத்தைப் பார்த்து பயந்தாலும், நாளடைவில் பூகோள அறிவியலின் வளர்ச்சி வரைபடக்கலையின் பயன்பாடு மனிதனின் புரிதலை மேம்படுத்தின. வரலாற்றுக் காலத்தில் பல நிலவியல் ஆய்வாளர்கள் தங்கள் உயிரைப் பொருட்படுத்தாது அறிந்த இடங்களுக்கு கடல்வழிப் பாதையும், புதிய நிலங்களைத் தேடியும் (தீவுகள் உட்பட) நீண்ட கடல் பயணத்தைத் தொடங்கினர்.

தீவு என்பதன் விளக்கம்

தொன்றுதொட்டே தமிழர்களுக்கு கடல், வானிலை பற்றிய புரிதல் இருந்து வந்துள்ளது என்பதற்கான போதிய ஆதாரங்கள் உள்ளன. காலப்போக்கில் அது மேம்பட்டும், கடலில் பயணிக்க பல்வேறு வடிவான கலங்களை (கப்பல்) உருவாக்கவும் கற்றுக் கொண்டதால் பண்டைத் தமிழர்கள் கடல் வணிகத்தில் ஈடுபட்டு பல நாடுகளுக்கும் சென்று வந்துள்ளனர். அவ்வாறு கடல் பயணம் செய்தவர்கள் பல தீவுகளில் தங்கியும், தஞ்சம் அடைந்தும் பல்வேறு அனுபவங்களோடு திரும்பி வந்துள்ளனர். இத்தகைய செய்திகள் தமிழ் இலக்கியங்களில் ஆங்காங்கே பரவிக் காணப்படுகின்றன. உதாரணமாக,

‘முந்நீர் வழங்கு நாவாய் போலவும்...‘ (புறநானூறு, உறையூர் முடமோசியார் சோழன் கோப்பெருநற்கிள்ளியை பாடியது) 

‘நாமநீர் வேலி உலகிற்கு அவனளிபோல்…‘ (சிலப்பதிகாரம்)

‘திரைகடலோடியும் திரவியம் தேடு‘ என்பது உலகத் தமிழர்கள் அனைவரும் அறிந்தது.

மேலும், கடலாடிகள், நாவாய், துறைமுகம், புகார், திரைகடல், தீவு போன்ற சொற்கள் இன்றும் நம் புலக்கத்தில் இருந்து வருகின்றன. இந்நூலின் வாயிலாக அந்தமான் நிக்கோபார் தீவுகள் பற்றி ஒருபுதிய பரிமாணத்தில், நிலத்தையும், வளத்தையும் அறியும்முன், தீவு என்றால் என்ன? என்பதை அறிந்துகொள்வோம்.

    தீவு என்பது கடல் (ஆழி சூல்) சூழ்ந்த நிலப்பரப்பு என்பதைவிட, நீரால் சூழப்பட்ட (பெரிய மற்றும் சிறிய) நிலப்பரப்பும் அதன் இயற்கைச்சூழலும் என அறியலாம்.  தனித்து அமைந்திருந்தால் தீவு எனவும், கூட்டமாகவோ தொடராகவோ அமைந்திருந்தால் தீவுக்கூட்டம் எனவும் பெயர்பெறும்.  இதில் கருத்தில் கொள்ள வேண்டியது, பெறும் பாறைகளை நாம் தீவு என குறிப்பதில்லை.  அந்தவகையில், பார்த்தால், பெரிய ஏரி, குளம், நதி மற்றும் கடலால் சூழப்பட்ட எண்ணற்ற தீவுகள் உலகில் உள்ளன.  உலகின் மிகப்பெரிய தீவு ‘கிரீன்லாந்து‘, சிறிய தீவுகள் (அரை சதுர கி.மீ க்கும் குறைவான) கணக்கிலடங்காது. பொதுவாக நீரால் சூழ்ந்திருந்தாலும், தீவுகள் இயற்கை அமைப்பு, பருவநிலை, நிலவளம், உயிர் வகைகள், முதலானவற்றில் ஒன்றுக்கொன்று வேறுபட்டுக் காணப்படும். இது அத்தீவுகளின் தனித்துவம் எனப்படும்.   

தீவுகள் எத்தனை வகை?

    பூகோள அமைப்பின் அடிப்படையில், சில தீவுகள் பெரிய கண்டங்களுக்கு அருகில் அமைந்துள்ளன. உதாரணமாக இலங்கை தீவு.  சில தீவுகள் பல நூறு கிலோ மீட்டர் சுற்றளவுக்கு நீரால் சூழப்பட்டு தனிமையில் அமைந்துள்ளன.  உதாரணமாக பசிபிக்கடலில் அமைந்துள்ள ஈஸ்டர் தீவு.  தீவுகளின் அடித்தளம் திடமான பாறைகளினாலோ, பெரிய மலைகளின் தொடர்ச்சியாகவோ, எடைகுறைந்த பவளப் பாறைகளினாலோ உருவாக்கப்பட்டிருக்கலாம்.  புவியியல் வல்லுணர்கள், தீவுகளை அதன் இயற்கையமைப்பு உருவாக்கத்தைவைத்து அறுவகையாகப் பிரிக்கின்றனர்.  அவை, கண்டத்தீவுகள், அலை தீவுகள் (அலை ஏற்ற இறக்க/ஓதங்கள் எனக்கொள்க), தடுப்புத் தீவுகள், கடல் தீவுகள், பவளப்பாறைத் தீவுகள் மற்றும் செயற்கைத் தீவுகள் என அறியப்படுகின்றன.

கண்டத்தீவுகள் பெயருக்கு ஏற்றால்போல் கண்டங்களிலிருந்து பிரிந்து தோன்றியவை.  இத்தகைய தீவுகள் கண்டங்களின் விளிம்பிற்குள்ளேயே நீரால் சூழப்பட்டு அமைந்திருக்கும்.  பூமியின் தொடக்கத்தில் இருந்த, மாபெரும் நிலப்பரப்பு (பேன்கியா) பல தட்டுகளாக உடைபட்டு நகரஆரம்பித்த காலத்தில் இத்தகைய தீவுகள் அதிகஅளவில் தோன்றியிருக்கலாம் என்பது புவியில் வல்லுணர்களின் கருத்தாகும்.  மேலும் இத்தகைய தீவுகள் ’பனியுகத்தில்’ படர்ந்திருந்த பனிப்போர்வை உருகி, கடல் மட்டம் உயர்ந்து, நீர் தாழ்வான பகுதிகளைச் சூழ்ந்ததினால் தோன்றியிருக்கலாம்.  நியுசிலாந்து, இலங்கை, மடகாஸ்கர், இங்கிலாந்து போன்ற தீவுகள் கண்டத்தீவுகளாகும்.  

அலை தீவுகள் (அலையேற்ற தீவுகள்) பெரிய நிலப்பரப்பின் ஒரு பகுதியாகும். அவை நிலப்பரப்போடு இணைக்கப்பட்டு இன்றும் பல இயற்கைப் பரிமாற்றங்கள் நடைபெறுமாறு அமைந்துள்ளன. ஆனால், அலையேற்றத்தின்போது பெருநிலத்தையும் தீவையும் இணைக்கும் இணைப்பு நீரால் சூழப்பட்டுவிடுவதால் தீவுகள் தோன்றுகின்றன. 

    தடுப்பு தீவுகள் கடற்கரைக்கு இணையாக பல கிலோ மீட்டர் நீளத்திற்கு பொதுவாக பவளப்பாறைகளின் மேல் அமைந்திருக்கும்.  இத்தகைய தீவுகள் கடல் படிமங்களின் மேல் அமைந்துள்ள சிறு தீவுகளின் கூட்டமாகவே இருக்கும். இத்தகைய தீவுகளில் ‘காயல்‘ எனப்படும் உப்புநீர் ஏரியையும், அவற்றில் பல்கிப்பெருகி உயிர்ப்பெருக்மடைந்த உயிரினங்களையும் காணமுடியும்.  தடுப்பு தீவுகள் கடல் அலைகள் பெருநிலத்தை அடைவதற்கு முன்னர் தடுத்து, அதன் சக்கியை உள்வாங்கிக் கொள்கின்றன.  எனவே, தடுப்பு தீவுகள் என பெயர் பெற்றிருக்கலாம்.

    கடல் தீவுகள், கடலின் அடிப்பகுதியில், கடல் படுகை அல்லது கடல் தட்டுகளின் வழியாக பூமியின் உட்பகுதியிலிருந்து வெளிப்படும் எரிமலைக் குளம்பு குளிர்ந்து உருவாகின்றன. அதாவது கடலுக்கு அடியில் உருவாகும் எரிமலைகளால் படிப்படியாக கடல் தீவுகள் கடல் படுகையில் இருந்து நேரடியாக மேலெழுகின்றன. முதலில் எரிமலைப்பாறைகள் கடல்மட்டத்திற்கு மேலே எழுகின்றன.  பின்னர், உயிரினங்கள் படிப்படியாக தோன்றுகின்றன.      

    கடல் தீவுகளைப் போலல்லாமல் பவளப்பாறைத் தீவுகள் உயிரினங்களின் படிவுகளிலிருந்து தோன்றுகின்றன.  வெப்ப மண்டலப் பகுதியில் கடலுக்கு அடியில் இருந்து பவளப்பாசிகள் பலஅடுக்குகளாக காலநிலைக்கேற்படி வளர்கின்றன.  அவைகள் மடிந்தபின் பவளத்திட்டுகள் தோன்றுகின்றன. இத்தகைய திட்டுகளில் படிமங்கள் சேர்ந்து, உயிரினங்கள் உருவாகி பவளத்தீவுகள் தோன்றுகின்றன.  இயற்கை அறிவியலாளர் சார்லஸ் டார்வின் கூற்றுப்படி, பவளங்கள் கடல்திட்டுகள் அல்லது கடல் தீவுகளின் விளிம்பில் தோன்றி மேல்நோக்கி வளர்கின்றன.  சில நேரங்களில் கடல்திட்டுகள் ‘கீழ்இறக்கம்‘ (பூகோள நிகழ்வு) ஏற்பட்டு கடல்நீரில் படிப்படியாக மூழ்குகின்றன. அவ்வாறு நிகழும்போது, கடினபாறைகளை அல்லது கடல் தீவுகளைச்சுற்றி விளிம்பில் தோன்றிய பவளப்பாறைகள் வளர்ந்து நீருக்கு மேலெழுகின்றன.  இது பல்லாயிரம் ஆண்டுகளாக நடைபெறும் இயற்கை நிகழ்வு. இவ்வாறு தோன்றும் தீவுகளை புவியில் வல்லுநர்கள் கடல் தீவுகள் என்பர்.  

தீவுகள்